En ny type trafikkskilt har dukket opp i bygda Ørje i Indre Østfold.

Her markeres et helt vanlig overgangsfelt med et noe spesielt skilt. Figuren oppfordrer nemlig til litt sprell.

– Må alt ha en dyp mening? Det er jo hverdagshumor, sier Reidar Johannes Søby, som står bak ideen.

READ THE ENGLISH VERSION HERE

– Vi vil leke

Reidar Johannes Søby og Ruth Ingeborg Vaaler Thorvaldsen sier det ikke ligger noe mening bak skiltet. De vil kun ha det litt moro i hverdagen. Foto: Siw Mariann Stømbeck / NRK

Han ble inspirert av en Monty Python-plakat på jobben, og fikk straks støtte av en gjeng som kaller seg «Kreativiteket». Det var Smaalenenes Avis som først skrev om det tullete påfunnet.

– Vi vil leke. Vi er litt lekne her på Ørje egentlig. Det er veldig få arenaer der vi kan møtes og utveksle ideer og ha det morsomt, sier Ruth Ingeborg Vaaler Thorvaldsen.

Skiltet oppfordrer folk til å ta en «silly walk» over veien.

Begrepet kommer fra en Monty Python-sketsj fra 1970, der John Cleese spiller en minister som er ansvarlig for å utvikle tullete måter å gå på.

– Helt konge

Påfunnet i den lille grensebygda Ørje får folk til å le. Til og med bilistene.

– Det er helt fantastisk! Helt konge, ler Petter Sørli etter å ha stoppet for den litt spesielle gangen til fotgjengerne.

(Artikkelen fortsetter under)

Ruth Ingeborg Vaaler, ordfører Kjersti Nythe Nilsen og Reidar Johannes Søby i aksjon. Foto: Siw Mariann Strømbeck / NRK

Men alt er ikke bare lek og sprell, for moroskiltet strider mot vegtrafikkloven. Seksjonssjef i Statens vegvesen, Elisabeth Bechmann, er ikke like begeistret.

– Det er flott med både god stemning og kreativitet, men akkurat det å bruke skilt som ser ut som trafikkskilt syns vi ikke er like greit.

– Man skal ikke benytte skilt som kan forveksles med offentlige skilt. Vi mener at sånne skilt ikke har noe å gjøre på veier med offentlige trafikkmengder, men vi kommer ikke til å ta kontakt med kommunen og be dem om å fjerne det.

Slik ser «silly walk»-skiltet ut. Foto: Kreativiteket

Ordfører Kjersti Nythe Nilsen er derimot med på moroa.

– Det er klart at man skal høre på dem, men akkurat sånne type ting bør vi få lov til. Vi må få lov til litt, vi kan jo ikke bare være A4, sier hun.

Ønsker John Cleese velkommen

Vegdirektoratet varsler torsdag formiddag at de vil få skiltene fjernet.

Johannes Søby er i hvert fall fornøyd med å ha kommunen med på laget. Nå drømmer de også om å få med selveste John Cleese.

– Tenk om han hadde meldt seg. Det hadde vært morsomt. Jeg tror i hvert fall at han har så mye humor at han ser det passer bra her, sier han.

– Vi skal ta han imot med åpne armer om han kommer, legger Thorvaldsen til.

Enn så lenge oppfordres innbyggerne i bygda til å la fantasien ta over mens man krysser veien.

– Man må by på seg selv. Det skjønner jeg veldig godt om ikke alle tør. Det er jo ikke så tøft å gjøre det når alle bilene kommer. Det er litt skummelt, men desto morsommere om noen tør, sier Søby.